**Szarvasgede Község Önkormányzata**

**Képviselő-testületének**

**7. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2024. május 23-án

 megtartott nyilvános testületi üléséről.

**N a p i r e n d**:

1./ Szarvasgede Község Önkormányzata 2023. évi költségvetése módosításának

 megtárgyalása, elfogadása *5/2024.(V.24.) rendelet*

 **Előterjesztő**: Kovács Ottó Béla polgármester

2./ Szarvasgede Község Önkormányzata 2023. évi költségvetése végrehajtásának

 megtárgyalása, elfogadása *6/2024.(V.24.) rendelet*

 **Előterjesztő**: Kovács Ottó Béla polgármester

3./ Beszámoló a 2023. évi gyermekjóléti és gyermekvédelmi feladatok ellátásáról

 **Előterjesztő**: dr. Horkai-Tóth Gabriella jegyző *22/2024.(V.23.) határozat*

 *Meghívott: Döményi-Tóth Judit családsegítő*

4./ Beszámoló a 2023. évi önkormányzati adóhatósági tevékenységről

 **Előterjesztő**: dr. Horkai-Tóth Gabriella Jegyző *23/2024.(V.23.) határozat*

5./ Javaslat a Helyi Választási Bizottság póttagjaira *24/2024.(V.23.) határozat*

 **Előterjesztő**: dr. Horkai-Tóth Gabriella Jegyző

6./ Egyebek

a.) Szarvasgedei Csicsergő Óvoda nyári zárva tartása *25/2024.(V.23.) határozat*

b.) Útburkolat javítás árajánlat kérés

c.) Szarvasgede, Hunyadi út 24. ingatlan felajánlása megvásárlásra

**Szarvasgede Község Önkormányzata**

**Képviselő-testületének**

**7. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2024. május 23-án

 megtartott nyilvános testületi üléséről.

**Testületi ülés helye**: Községháza

Szarvasgede, Kossuth L. út 119.

**Jelen vannak:** Kovács Ottó Béla polgármester, Pilinyi Zoltán alpolgármester, Bukovinszki Arnoldné, Divald Szabolcs, Kakukné Opre Mária önkormányzati képviselők

**Tanácskozási joggal**: dr. Horkai-Tóth Gabriella jegyző

**Jegyzőkönyvvezető:** Varga Anita ügyintéző

Kovács Ottó Béla polgármester megállapítja, hogy az 5 fős testületből 5 fő jelen van, az ülés határozatképes, az ülést megnyitja.

A képviselő-testület az ülés napirendjére tett javaslatot elfogadja, így az ülés napirendje a következő:

**N a p i r e n d**:

1./ Szarvasgede Község Önkormányzata 2023. évi költségvetése módosításának megtárgyalása, elfogadása

2./ Szarvasgede Község Önkormányzata 2023. évi költségvetése végrehajtásának megtárgyalása, elfogadása

3./ Beszámoló a 2023. évi gyermekjóléti és gyermekvédelmi feladatok ellátásáról

4./ Beszámoló a 2023. évi önkormányzati adóhatósági tevékenységről

5./ Javaslat a Helyi Választási Bizottság póttagjaira

6./ Egyebek

a.) Szarvasgedei Csicsergő Óvoda nyári zárva tartás

b.) Útburkolat javítás árajánlat kérés

c.) Szarvasgede, Hunyadi út 24. ingatlan felajánlása megvásárlásra

**I. NAPIREND:**

**Szarvasgede Község Önkormányzata 2023. évi költségvetése módosításának megtárgyalása, elfogadása**

*(rendelet-tervezet a jegyzőkönyvhöz csatolva)*

**Kovács Ottó Béla polgármester:** Köszönet az előterjesztés elkészítéséért a Közös Hivatal minden dolgozójának, nagyon jól témakörökre van bontva, az egyes indoklások ki vannak részletezve. Az élet hozza, hogy amit tervezünk, az általában módosul, változhatnak a bevételi és kiadási oldalak, ennek megfelelően a költségvetési rendeletet módosítani szükséges.

A képviselők részéről kérdés, észrevétel nem hangzott el, a polgármester szavazásra bocsátja a rendelet-tervezet elfogadását.

A képviselő-testület 5 igen szavazattal, ellenszavazat, tartózkodás nélkül elfogadja a rendelet-tervezetet.

A polgármester kihirdeti, hogy a képviselő-testület megalkotta az alábbi rendeletét:

**Szarvasgede Község Önkormányzata Képviselő-testületének**

**5/2024.(V.24.) önkormányzati rendelete**

**az Önkormányzat 2023. évi költségvetéséről szóló 4/2023.(II.16.) önkormányzati rendelete módosításáról**

 *(rendelet a jegyzőkönyvhöz csatolva)*

**II. NAPIREND:**

**Szarvasgede Község Önkormányzata 2023. évi költségvetése végrehajtásának megtárgyalása, elfogadása**

*(rendelet-tervezet a jegyzőkönyvhöz csatolva)*

**Kovács Ottó Béla polgármester**: Az előterjesztés részletesen kidolgozott, mindenre kiterjedő, látható, hogy a pénzeszközünk 20 millió forint fölött volt december 31-én. Voltak olyan kiadásaink, amelyek előző években nem voltak, ilyen volt az óvoda udvari játszóelemek 9 millió forintos összege, meg tudtuk oldani, van lehetőségünk, de mindig csak lépésekben. Javaslom a zárszámadási rendelet elfogadását.

A képviselők részéről kérdés, észrevétel nem hangzott el, a polgármester szavazásra bocsátja a rendelet-tervezet elfogadását.

A képviselő-testület 5 igen szavazattal, ellenszavazat, tartózkodás nélkül elfogadja a rendelet-tervezetet.

A polgármester kihirdeti, hogy a képviselő-testület megalkotta az alábbi rendeletét:

**Szarvasgede Község Önkormányzata Képviselő-testületének**

**6/2024.(V.24.) önkormányzati rendelete**

**az Önkormányzat 2023. évi költségvetésének végrehajtásáról**

*(rendelet a jegyzőkönyvhöz csatolva)*

**III. NAPIREND:**

**Beszámoló a 2023. évi gyermekjóléti és gyermekvédelmi feladatok ellátásáról**

*(beszámoló a jegyzőkönyvhöz csatolva)*

**Kovács Ottó Béla polgármester**: Kettő beszámoló készült, az egyik a gyermekvédelmi feladatok ellátásáról, a másik pedig a gyermekjóléti szolgáltató 2023. évi tevékenységéről, melyet a családsegítő készített.

**dr. Horkai-Tóth Gabriella jegyző**: A kettő beszámoló statisztikája ugyanazokat a családokat fedi, három család két gyermeke részesült az elmúlt évben rendszeres gyermekvédelmi kedvezményben, alapellátásban, gondozásban szintén ugyanez a három család vesz részt.

A képviselők részéről kérdés, észrevétel nem hangzott el, a polgármester szavazásra bocsátja a beszámoló elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a beszámolót és az alábbi határozatot hozza:

**22/2024.(V.23.) Képviselő-testületi határozat**

Szarvasgede Község Önkormányzatának Képviselő-testülete az önkormányzat gyermekjóléti és gyermekvédelmi feladatának 2023. évi ellátásáról szóló beszámolót elfogadja.

**Felelős:** dr. Horkai-Tóth Gabriella jegyző

**Határidő:** azonnal

**IV. NAPIREND:**

**Beszámoló a 2023. évi önkormányzati adóhatósági tevékenységről**

*(beszámoló a jegyzőkönyvhöz csatolva)*

**Kovács Ottó Béla polgármester**: Megkérem Jegyző Asszonyt az előterjesztés ismertetésére.

**dr. Horkai-Tóth Gabriella jegyző**: Látható, hogy adóban a hátralékok nem tesznek ki jelentős összeget. A záró hátralékként a táblázatban 14.038.224.-Ft szerepel, amiből nem esedékes 12.362.594.-Ft. Tavalyi évben a kommunális adó település szinten felülvizsgálatra került, mintegy 50 esetben küldtünk ki felszólítást, hogy bevallási kötelezettségüknek tegyenek eleget. Ezeknek a személyeknek visszamenőleg 5 évre tudtuk kivetni az adót.

A képviselők részéről kérdés, észrevétel nem hangzott el, a polgármester szavazásra bocsátja a beszámoló elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a beszámolót és az alábbi határozatot hozza:

**23/2024.(V.23.) Képviselő-testületi határozat**

Szarvasgede Község Önkormányzata Képviselő-testülete az önkormányzati adóhatóság 2023. évi tevékenységéről szóló beszámolót elfogadja.

**Felelős:** dr. Horkai-Tóth Gabriella jegyző

**Határidő**: azonnal

**V. NAPIREND:**

**Javaslat a Helyi Választási Bizottság póttagjaira**

*(előterjesztés és határozati javaslat a jegyzőkönyvhöz csatolva)*

**dr. Horkai-Tóth Gabriella jegyző**: A Helyi Választási Bizottság egyik tagja és egyik póttagja – Pintér Balázsné és György Zoltánné - esetében összeférhetetlenség esete áll fenn, így helyettük új póttagok megválasztása szükséges.A Helyi Választási Bizottság póttagjának Birszák Erika 3051 Szarvasgede, Petőfi út 2. és Nagy Zsuzsanna 3051 Szarvasgede, Kossuth u. 80. szám alatti lakosokat indítványozom.

A képviselők részéről kérdés, észrevétel nem hangzott el, a polgármester szavazásra bocsátja a beszámoló elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a beszámolót és az alábbi határozatot hozza:

**24/2024.(V.23.) Képviselő-testületi határozat**

Szarvasgede Község Önkormányzatának Képviselő-testülete a választási eljárásról szóló 2013. évi XXXVI. törvény 23.§-ában biztosított jogkörében eljárva - a Helyi Választási Iroda vezetőjének indítványára - a Helyi Választási Bizottság póttagjának Birszák Erika 3051 Szarvasgede, Petőfi út 2. és Nagy Zsuzsanna 3051 Szarvasgede, Kossuth út 80. szám alatti lakosokat megválasztja.

**Határidő**: azonnal

**Felelős**: dr. Horkai-Tóth Gabriella HVI vezető

**VI. Egyebek**

**a.) Szarvasgedei Csicsergő Óvoda nyári zárva tartás**

**Kovács Ottó Béla polgármester:** Az óvoda nyári zárvatartására a javaslat július 22 – augusztus 9. Ebben az időszakban kerülne sor a villamoshálózat felújítására az óvodában.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**25/2024.(V.23.) Képviselő-testületi határozat**

Szarvasgede Község Önkormányzat Képviselő-testülete a Szarvasgedei Csicsergő Óvoda nyári zárva tartása időpontját 2024. július 22- 2024. augusztus 9. között határozza meg.

**Felelős:** Kovács Ottó Béla polgármester

**Határidő:** értelemszerűen

**b.) Útburkolat javítás árajánlat kérés**

**Kovács Ottó Béla polgármester:** Arany J. út – Petőfi út - Béke tér torkolat útjavítására javaslom árajánlat kérését, melyhez kérem a képviselő-testület felhatalmazását.

A képviselő-testület egyhangúlag egyetért a javaslattal, felhatalmazza a polgármestert az árajánlatok kérésére.

**c.) Szarvasgede, Hunyadi út 24. ingatlan felajánlása megvásárlásra**

**Kovács Ottó Béla polgármester**: Jakab István a Szarvasgede, Hunyadi út 24. szám alatti ingatlannal kapcsolatban kereste meg a képviselő-testületet, 3 millió forintért felajánlotta megvásárlásra az ingatlant.

**dr. Horkai-Tóth Gabriella jegyző**: Megnéztük az ingatlan tulajdoni lapját, melyből kiderült, hogy az ingatlannak nem kizárólag egyedül ő a tulajdonosa, továbbá végrehajtási jog is terheli az ingatlant.

**Kovács Ottó Béla polgármester**: A testület nem tud érdemben foglalkozni az ajánlattal.

A képviselő-testület egyhangúlag egyetért a javaslattal, hogy érdemben nem foglalkozik a felajánlással.

A képviselők részéről további kérdés, észrevétel nem hangzott el, a polgármester megköszöni a részvételt, a testületi ülést bezárja.

Kmf.

Kovács Ottó Béla dr. Horkai-Tóth Gabriella

 polgármester jegyző